Nümakalaka Jesús namüin:
—Müleka joonoole sümaa tanüiki waneepia,
shiimüinshaana jiain tekirajüin.
Je jiyaawateerü aaꞌu tü shiimainkat süpüla jujuittüinjanain sütüma suulia achepchiaa —nümakalaka namüin.
Otta na laülaayuu judíokana,
nasouktakalaka nümüin Jesús sünain maa:
—Wayakana,
nuuꞌuliwoꞌu Abraham.
Nnojoliishii waya süchepchiaajüin wayuu.
¿Jamaluꞌujaꞌa joo türa “jiyuꞌlaaiwa suulia achepchiee” pümakat wamüin?
Nümakalaka Jesús namüin:
—Shiimüin tü tamakat jümüin:
Chi wayuu eekai kaainjalain,
süchepchiashi kaainjalaa.
Soto jaaꞌin tüü:
Wane wayuu achepchiee,
nnojoishi kasain nünain chi kachepchiakai.
Aluꞌujasa wane nüchon,
nia kasaka nünain waneepia.
Müleka nujuittirüle jia chi Nüchonkai Maleiwa,
shiimüin sünain taashiinapain jia.
Nnojoliinapa jia müinya aka wane achepchiee.
Müinapa aka wane achonlu.
Tatüjaa aaꞌuna jia sümaa nuuꞌuliwoꞌuin Abraham.
Otta saaꞌu nnojolüin kapülain jaaꞌin tanüiki,
juꞌutee aaꞌinchi taya.
Taküja achikit jümüin tü niiꞌiyatakat chi Tashikai tamüin.
Otta tü jaaꞌinrakat,
shia tü nüküjakat achiki jümüin chi jüshikai —nümakalaka Jesús namüin na laülaayuu judíokana.
—Chi washikai,
nia Abraham,
chi kooꞌuliwoꞌukai waya —namakalaka nümüin.
Nüsouktakalaka Jesús namüin:
—Müleka shiimüinreje nüchooin jia Abraham,
jaaꞌinrüinje tü kasa anasü naaꞌinrapüꞌükat.
Akaajasa jia,
juꞌutee aaꞌinchi taya mayaainje taküjüin jümüin tü shiimain aküjünakat tamüin nütüma Maleiwa.
Nnojotsü naaꞌinrüin Abraham kasa eekai müin aka tia,
tü jaaꞌinrakat jiakana maaꞌulu yaa.
Shia jüshataka neꞌe tü kasa naaꞌinrakat chi jüshikai jüpüleerua —nümakalaka namüin.
—Nnojoishii waya müin aka saaꞌin tepichi ajunalaa.
Weꞌraajüin chi Washikai,
nia chi Maleiwakai nümüiwa —namakalaka nümüin.
Nümakalaka Jesús namüin na laülaayuu judíokana:
—Müleka shiimüinreje niain jüshin Maleiwa,
aishije taya jüpüla süka chajeꞌewalin taya nümaꞌanajee Maleiwa.
Niaꞌaya kajünalaka taya,
nnojoishi antüshin neꞌe taya jaꞌakamüin süka taaꞌin tamüiwa.
Nnojotsü jiyaawatüin aaꞌu tü taküjakat achiki jümüin,
süka nnojolüin kapülain jaaꞌin tanüiki.
Shia jaaꞌinreeka maꞌi tü kasa mojusü nüchekakat jüpüleerua chi sülaülakai yolujaa,
süka niain shiimüin jüshin.
Nia oꞌttatüjüikajaꞌa sünain uwomuyuwaa sümaiwa paala je ayatayüijaꞌa nia maaꞌulu yaa sünain.
Nia kanainjeejachikaꞌaya tü alawaakat.
Niyouktüin tü shiimüinkat,
shia jülüjaka naaꞌin tü alawaakat waneepia.
Akaajaa jiakana,
nnojotsü joonooin amaa tü tamakat jümüin süka shiain tü shiimüinkat.
Nnojotsü süpüla “wayuu kaainjarai pia” jümüinjatüin tamüin.
Taküjain waneepia tü shiimüinkat jümüin,
¿jamüsü nnojotkaꞌa kapülain jaaꞌin shia?
Na eekai nüpüshin Maleiwa,
kapülasü naaꞌin nünüiki.
Otta jiakana,
nnojotkaꞌa kapülain jaaꞌin nünüiki sükajeejatü nnojoliin nüpüshin jia —nümakalaka Jesús namüin.
Nasouktakalaka na laülaayuu judíokana sünain mojuluꞌulüin nanüiki nümüin Jesús:
—Lotüsü tü wamakat püchiki sünain “Samariajeꞌewai pia je kaleꞌeruꞌushi pia yolujaa” wamüin pümüin.
Nümakalaka Jesús namüin:
—Nnojoishi taya kaleꞌeruꞌushin yolujaa.
Nia kojutka neꞌe tatüma Tashi.
Otta tayakai jütüma,
mojutsai.
Nnojoishi tayain keeꞌireein aaꞌin kojutuu sütüma wayuu.
Nia chi Tashikai Maleiwa keeꞌireeka aaꞌin kojutüinjachin taya atümaa,
süka niain kaneekajalain taya süpüla.
Shiimainkalaka maꞌi tü tamakat jümüin jooluꞌu:
Chi wayuu eekai noonooin sümaa tanüiki,
nnojoleechi eꞌrüin ouktaa —nümakalaka.
Nasouktakalaka na laülaayuu judíokana nümüin:
—Piꞌra müsüjeꞌe,
shia wamakajaꞌa pümüin sünain shiimüin kaleꞌeruꞌuin pia yolujaa.
Abraham,
ouktüshi ooꞌulaka napüshua na nünüikimaajanakana Maleiwa.
¿Jamakuaippalajaꞌa joo pünüiki “Chi wayuu eekai noonooin sümaa tanüiki,
nnojoleechi eꞌrüin ouktaa” pümakalaka wamüin?
Abraham,
ouktüshi ooꞌulaka napüshua na nünüikimaajanakana Maleiwa.
¿Piataale maꞌi alanaꞌaleein sünain miyoꞌuwaa noulia?
¿Jaraikai pia saaꞌin pümüin?
—namakalaka nümüin Jesús.
Nüsouktakalaka Jesús namüin:
—Müleka “wayuu anamia taya” tamüle neꞌe,
matüjaajaꞌa aaꞌulu müleka shiimüinre je müleka alawaalein.
Nia aꞌwaajaka taya chi Tashikai,
chi Jümaleiwasekai jaajüin,
chi juꞌwaataakai aluꞌu sümaa nnojolin jiꞌraajüin nia.
Aluꞌusa tayakai,
teꞌraajüin.
Müleka “nnojoishi teꞌraajüin” tamüle,
meechi aka taya jiakana aküjakana alawaa.
Shiimüin sünain teꞌraajüin nia je toonooin waneepia sümaa nünüiki.
Otta müshia chi jutuushikai Abraham,
talatüshinka maꞌi süka nütüjaain saaꞌu sünain tantajachin soꞌuweena wane kaꞌi.
Talatüsü maꞌi naaꞌin süka nütüjaain saaꞌu tü kasa anasü taaꞌinrajatkat tantapa saꞌakamüin wayuu —nümakalaka Jesús namüin.
Namakalaka na laülaayuu judíokana nümüin Jesús:
—¿Jamakuaippai süpüla piꞌrüinjachin Abraham mataashikai kakaliaichikai nia ouktüin?
Otta piakai,
eeyaa neꞌe püsaꞌwajüirüin jaꞌralin shikii juya puuyase.
Nüsouktakalaka Jesús namüin:
—Shiimüin tü tamakat jümüin:
Eetüjüꞌiya taya nnojoliwaꞌaya jemelin Abraham —nümakalaka namüin süka nütüjaain saaꞌu sünain niain Maleiwain.
Nayasa nayakana,
naapaakalaka ipa süpüla naꞌinaꞌalüinjachin nia saalii tü nümakat namüin sünain niain Maleiwain naajüin.
Otta Jesús,
nujuittaakalaka najuuna suluꞌujee tü aꞌwaajüleekat Maleiwa.